b"\n_START_ARTICLE_\nEsgl\xc3\xa9sia de la Mare de D\xc3\xa9u dels \xc3\x80ngels de Toixa\n_START_SECTION_\nDescripci\xc3\xb3\n_START_PARAGRAPH_\nLa planta del temple \xc3\xa9s de creu llatina, amb capelles laterals intercomunicades al llarg dels tres trams de la nau principal, t\xc3\xa9 les sagristies al costat del presbiteri i torre campanar als peus. Sobre la sagristia vella, al costat de l'evangeli, es troba el cor, lloc on se situava l'\xc3\xb2rgan, desaparegut en la guerra civil de 1936. Es cobreix amb volta de can\xc3\xb3 paredada amb llunetes en la nau principal, i c\xc3\xbapula sobre petxines i tambor en el creuer. _NEWLINE_La fa\xc3\xa7ana \xc3\xa9s un parament pla rematat per la cornisa i espadanya. La portada, accessible pujant per una escalinata de pedra, \xc3\xa9s de pedra calc\xc3\xa0ria i es compon d'unes pilastres laterals que suporten un entablament sobre el qual se situen pinacles piramidals amb boles i un edicle amb front\xc3\xb3 corb amb venera en el seu interior. A la dreta est\xc3\xa0 l'esvelta torre, d'estil neocl\xc3\xa0ssic, que consta de tres cossos. _NEWLINE_En l'esgl\xc3\xa9sia tamb\xc3\xa9 van treballar l'escultor Dom\xc3\xa9nec Cuevas que va realitzar el retaule, avui desaparegut, i Josep M\xc3\xadnguez a qui s'atribu\xc3\xafx el campanar. L'esgl\xc3\xa9sia posse\xc3\xafx una abundant\xc3\xadssima decoraci\xc3\xb3 aplicada en guix de potent volumetria els temes decoratius de la qual s\xc3\xb3n caracter\xc3\xadstics de P\xc3\xa9rez Castiel. _NEWLINE_L'esgl\xc3\xa9sia de Toixa \xc3\xa9s un dels m\xc3\xa9s clars exponents de la renovaci\xc3\xb3 no solament formal, sin\xc3\xb3 de t\xc3\xa8cniques constructives, que es produ\xc3\xafx en l'arquitectura valenciana a partir de l'\xc3\xbaltim ter\xc3\xa7 del segle XVII, \xc3\xa8poca en la qual s'adopta amb car\xc3\xa0cter generalitzat la volta paredada per a la coberta de naus, abandonant les voltes de can\xc3\xb3 i f\xc3\xa0briques de tapial."